DA haaks oor kultuur, godsdiensArgieffoto: Reint Dykema Dit gons behoorlik in die DA oor kultuur-, geloofs- en geslagskwessies nadat twee DA-parlementslede in die openbaar beswaar aangeteken het oor ŉ resolusie wat eersdaags voor die party se nasionale kongres in Pretoria sal dien. Die twee parlementslede, dr. Michael Cardo en Gavin Davis, het dit teen twee van die 105 grondwetlike wysigings wat voor die kongres sal dien. Die eerste daarvan lui dat diversiteit ŉ Suid-Afrikaanse bate is wat deur die DA erken word en dat elke groep, taal, godsdiens en tradisie gerespekteer word, soos in die aanhef van die grondwet vervat, en dat die DA daarna sal streef om diversiteit oral in sy strukture te reflekteer. Dit word deur Cardo en Davis gesien as ŉ afwyking van die liberale tradisie van nierassigheid en die klem op die individu waaruit die DA stam. Hulle meen die voorstel onderskryf die huidige neiging by sommiges om identiteit deur ras, geslag ensovoort te laat bepaal – deur groepdenke eerder as individuele voorkeur. Cardo en Davis meen dit plaas die DA op die baan om soos die ANC te raak. Hulle identifiseer drie probleme met die huidige formulering van die amendement: Eerstens, wat van diegene wat met geen groep identifiseer nie; tweedens, wat van individue wat sommige tradisionele, kulturele of godsdienstige gebruike onaanvaarbaar vind of waar sulke gebruike inbreuk maak op die reg van die individu om te verskil; en derdens, dat die reflektering van diversiteit die eerste stap is na kwotastelsels in die DA. Die tweede amendement waarteen Cardo en Davis dit het, is dat vrouelede van die DA nou outomaties ook lede van die DA se vrouenetwerk (Dawn) word, tensy hulle spesifiek anders versoek. Hulle meen dit plaas te veel klem op geslag. Die kwessies behoort vir vurige debat te sorg tydens die DA se nasionale konferensie wat op 7 en 8 April by die skouterrein in Pretoria-Wes plaasvind.